5.

Jeigu siūlomi įsipareigojimai perleisti verslą, pateikite šią informaciją ir dokumentus. Bendroji informacija apie perleidžiamą verslą Apie dabartinį perleidžiamą verslą ir ateičiai jau planuojamus pokyčius reikėtų pateikti šią informaciją: 5.1. Bendrai apibūdinkite perleidžiamą verslą, įskaitant šio verslo įmones, jų registruotas verslo buveines ir administracijos būstines, kitas gamybos ar paslaugų teikimo vietas, bendrąją organizacinę struktūrą ir bet kokią kitą informaciją, susijusią su perleidžiamo verslo administracine struktūra. 5.2. Nurodykite, ar yra kokių nors teisinių kliūčių perduoti perleidžiamą verslą ar turtą, įskaitant trečiųjų asmenų teises ir būtinus administracinius leidimus, ir apibūdinkite šias kliūtis. 5.3. Išvardykite ir apibūdinkite gaminamus produktus ar teikiamas paslaugas, visų pirma jų technines ir kitas charakteristikas, susijusius prekių ženklus, kiekvienos rūšies produktų ir paslaugų apyvartą, taip pat visas planuojamas naujoves arba naujus produktus ir paslaugas. 5.4. Apibūdinkite lygmenį, kuriuo vykdomos pagrindinės perleidžiamo verslo funkcijos, jei jos nėra vykdomos paties perleidžiamo verslo lygmeniu, įskaitant tokias funkcijas kaip moksliniai tyrimai ir plėtra, gamyba, rinkodara ir pardavimas, logistika, ryšiai su klientais, ryšiai su tiekėjais, IT sistemos ir kt. Apibūdinime turėtų būti nurodytas tų kitų lygmenų vaidmuo, ryšiai su perleidžiamu verslu ir funkcijoms atlikti reikalingi ištekliai (darbuotojai, turtas, finansiniai ištekliai ir kt.). 5.5. Išsamiai apibūdinkite perleidžiamo verslo ir kitų pranešančiųjų šalių kontroliuojamų įmonių ryšius (neatsižvelgiant į jų kryptį), kaip antai: — tiekimo, gamybos, distribucijos (paskirstymo), paslaugų ar kitokios sutartys, — bendras materialusis ar nematerialusis turtas, — bendri ar komandiruoti darbuotojai, — bendros IT ar kitokios sistemos ir — bendri klientai. 5.6. Bendrai apibūdinkite visą susijusį materialųjį ir nematerialųjį turtą, kurį naudoja ir (arba) kuris priklauso perleidžiamam verslui, bet kuriuo atveju įskaitant intelektinės nuosavybės teises ir prekių ženklus. 5.7. Pateikite organizacinę struktūrą, kurioje būtų nurodytas darbuotojų, kurių veikla šiuo metu susijusi su kiekviena iš perleidžiamo verslo funkcijų, skaičius ir būtų pateiktas būtinų perleidžiamam verslui darbuotojų sąrašas bei apibūdintos jų funkcijos. 5.8. Apibūdinkite perleidžiamo verslo klientus, įskaitant klientų sąrašą, atitinkamų turimų įrašų aprašą ir nurodykite bendrą apyvartą, kurią gavo perleidžiamas verslas iš kiekvieno kliento (eurais ir procentais nuo bendros perleidžiamo verslo apyvartos). 5.9. Pateikite perleidžiamo verslo finansinius duomenis, įskaitant per pastaruosius dvejus metus gautą apyvartą ir pelną, neatskaičius mokesčių, palūkanų, nusidėvėjimo ir amortizacijos (EBITDA), bei šių rodiklių prognozes ateinantiems dvejiems metams. 5.10. Nurodykite ir apibūdinkite visus perleidžiamo verslo struktūros ar jo ryšių su kitomis pranešančiųjų šalių kontroliuojamomis įmonėmis pastarųjų dvejų metų pokyčius. 5.11. Nurodykite ir apibūdinkite visus per ateinančius dvejus metus planuojamus perleidžiamo verslo struktūros ar jo ryšių su kitomis pranešančiųjų šalių kontroliuojamomis įmonėmis pokyčius. Bendroji informacija apie perleidžiamą verslą, apibūdinta įsipareigojimuose 5.12. Apibūdinkite visas sritis, kuriose perleidžiamo verslo pobūdis, nurodytas siūlomuose įsipareigojimuose, skiriasi nuo šiuo metu vykdomos veiklos pobūdžio ir apimties. Pirkti tinkantis pirkėjas 5.13. Paaiškinkite priežastis, kodėl manote, kad verslą per siūlomuose įsipareigojimuose pasiūlytą terminą įsigis tinkamas pirkėjas.